สรุปปัจจัยสำคัญตลาดทุน-การเงิน-เศรษฐกิจวันนี้
สรุปปัจจัยสำคัญตลาดทุน-การเงิน-เศรษฐกิจประจำวันที่ 8 ม.ค.59
8 ม.ค. 2559

– เงินเยนอยู่ที่ระดับ 118.27 เยน/ดอลลาร์ จากช่วงเช้าที่ระดับ 18.20 เยน/ดอลลาร์
– เงินยูโรอยู่ที่ระดับ 1.0864 ดอลลาร์/ยูโร จากช่วงเช้าที่ระดับ 1.0883 ดอลลาร์/ยูโร
– ดัชนี SET ปิดวันนี้ที่ระดับ 1,244.18 จุด เพิ่มขึ้น 19.35 จุด หรือ 1.58% มูลค่าการซื้อขาย 36,921.30 ล้านบาท
– สรุปปริมาณการซื้อขายรายกลุ่ม ต่างชาติขายสุทธิ 253.15 ล้านบาท (SET+MAI)
 
– นายสมคิด จาตุศรีพิทักษ์ รองนายกรัฐมนตรี ชี้ไม่เกิดสงครามค่าเงิน หลังเงินหยวนอ่อนค่าต่อเนื่อง เรื่องนี้ได้ฝากให้ รมว.คลัง และผู้ว่าการธนาคารแห่งประเทศไทย(ธปท.) ดูแลแล้ว โดยเชื่อว่าไม่น่ามีปัญหา และทางผู้ว่าการ ธปท.ดูแลในเรื่องอัตราแลกเปลี่ยนเป็นอย่างดี ดังนั้นจึงไม่ต้องกังวล อีกทั้งพื้นฐานเศรษฐกิจของไทยมีความแข็งแกร่ง
– นายมนัส แจ่มเวหา อธิบดีกรมบัญชีกลาง เผยยอดเบิกจ่ายเงินงบประมาณประจำปี 2559 ในไตรมาสแรก(ต.ค.-ธ.ค.58) ในภาพรวมสามารถเบิกจ่ายได้จำนวน 807,669 ล้านบาท ของวงเงินงบประมาณ 2,720,000 ล้านบาท หรือคิดเป็นร้อยละ 29.7 แบ่งเป็น รายจ่ายประจำเบิกจ่ายแล้ว 739,608 ล้านบาท ของวงเงินงบประมาณ 2,175,646 ล้านบาท หรือคิดเป็นร้อยละ 34 และรายจ่ายลงทุน(ไม่รวมงบกลาง) เบิกจ่ายแล้ว 67,977 ล้านบาท ของวงเงินงบประมาณ 457,096 ล้านบาท หรือคิดเป็นร้อยละ 14.9
– นางเกศรา มัญชุศรี กรรมการและผู้จัดการ ตลาดหลักทรัพย์แห่งประเทศไทย (ตลท.) เผยภาวะตลาดหุ้นไทยในช่วงนี้ผันผวนและปรับตัวลดลงอย่างต่อเนื่อง จากปัจจัยต่างประเทศ โดยเฉพาะปัจจัยจากประเทศจีนที่มีความกังวลในภาวะเศรษฐจีนชะลอตัว แต่อย่างไรก็ตาม แม้ว่าตลาดหุ้นจะปรับตัวลดลงค่อนข้างมาก ทางตลาดหลักทรัพย์ฯ มองว่ามาตรการในปัจจุบันเพียงพอและสามารถบริหารจัดการ การดำเนินการซื้อขายของตลาดหลักทรัพย์ได้อย่างดี โดยยังไม่ต้องมีการเพิ่มมาตรการเข้ามาช่วยเหลือ
– ธนาคารกลางจีนปรับค่ากลางเงินหยวนแข็งค่าขึ้นในวันนี้ ซึ่งถือเป็นครั้งแรกในรอบ 9 วัน หลังจากปรับลดค่ากลางเงินหยวนลง 8 วันติดต่อกัน การดำเนินการดังกล่าวช่วยสร้างเสถียรภาพแก่เงินหยวน โดยทำให้เงินหยวนแข็งค่าขึ้นในการซื้อขายช่วงเช้าวันนี้ โดยธนาคารกลางจีนได้กำหนดค่ากลางเงินหยวนที่ 6.5639 หยวนต่อดอลลาร์ในเช้าวันนี้ ซึ่งปรับตัวขึ้นเมื่อเทียบกับค่ากลางเมื่อเช้าวานนึ้ที่ 6.5646 หยวนต่อดอลลาร์
– เจ้าหน้าที่กำหนดนโยบายการเงินรายหนึ่งของธนาคารกลางญี่ปุ่น (BOJ) ได้กล่าวเตือนในการประชุมนโยบายการเงินเมื่อเดือนธ.ค.ว่า มาตรการผ่อนคลายทางการเงิน “เพิ่มเติม” ที่ประกาศเมื่อเดือนที่แล้ว อาจทำให้เป็นเรื่องยากที่จะสื่อสารกับตลาด
– คืนนี้ทางการสหรัฐประกาศข้อมูลจ้างงานนอกภาคเกษตรเดือน ธ.ค.58, สต็อกสินค้าและยอดค้าส่งเดือน พ.ย.58 และสินเชื่อผู้บริโภคสหรัฐเดือน พ.ย.58
 
ที่มา: สำนักข่าวอินโฟเควสท์